Luis I.a Borboi-Condékoa

Luis I.a Borboikoa (Vendôme, 1530eko maiatzak 7 – Jarnac, 1569ko martxoak 13), Condéko printzea, Borboi etxeko odolezko printzea izan zen, Frantziako lehenbiziko hiru erlijio gerretako buruzagi higanot garrantzitsuena, eta Borboi-Condé etxearen sortzailea.

 Bizitza 
Vendômeko dukea Karlos Borboikoaren bosgarren semea zen, eta Antonio Borboikoaren, Nafarroako erregina Joana III.a Albretekoaren senarraren, anaia. 

Gerora, bere iloba Henrike IV.a Frantziakoa bihurtuko zen, Antonio Borboikoaren eta Joana III.a Albretekoaren semea, alegia.

Frantziako armadako jeneral zelarik, Luis Borboikoak Espainiaren aurka borrokatu zuen Metzeko (1552) eta San Quintingo (1557) guduetan. Protestante bihurtu ondoren, Amboiseko konjurazioan sartua egon zen, 1560an. Borboi etxeak eta buruzagi higanotek amaraundutako konspirazio honen helburua Frantzisko II.a Frantziakoa errege gaztea bahitzea zen, katoliko sutsuak eta erregeordetzaren jabe ziren Guisetarrei boterea kentzeko. Planak huts egin zuen eta higanoten aurkako sarraski bat izan zuen ondorio.

Frantziako Erlijio Gerretan higanoten buru izan zen eta 1562an Dreuxen harrapatua izan zen. Frantzisko Guisakoa Orleansen erahila izan ondoren, Katalina Medici erreginak bakea lortu nahi izan zuen. Luis Condékoak eta Anne Montmorencykoak izan zuten negoziazioen ardura. 1563ko martxoan erreginak Amboiseko bakea sinatu zuen, halako tolerantzia erlijiosoa ekarri zuenaLa première guerre de religion et le Tour de France (1562 à 1566).Histoire-fr.com. Baina tolerantzia honek ez zuen askorik iraun eta 1567an hautsi zen. Luis Borboikoa, Jarnaceko guduan erahila izan zen, 1569an.

 Ezkontzak eta seme-alabak 
 1551ko ekainaren 22an, Éléonore de Roye-rekin (1536-1564) ezkondu zen. Seme-alabak:
 Henrike I.a Borboi-Condékoa (1552-1588)
 Frantzisko I.a Contikoa (1558-1614)
 Karlos Borboikoa (1562-1594), Ruango kardenal-artzapezpikua
 Alargundu ondoren, Françoise d'Orléans-Longueville-rekin ezkondu zen 1565eko azaroaren 8an. Seme-alabak:
 Karlos Borboi-Soissonsekoa (1566–1612)

 Erreferentziak 

 Kanpo estekak 

  Louis de Bourbon 1.Prince de Condé Genealogics.org webgunean

Kategoria:Borboi etxea
Kategoria:Frantziako noblezia
Kategoria:Frantziako Erlijio Gerrak
Kategoria:Frantziako jeneralak
Kategoria:Frantziako kalbindarrak
Kategoria:Karlos IX.a Frantziakoa